Dokument oprettet 12. september 2018

Sag 17-2017-00328 – Dok. 385540/tk\_dh

**Pulje til bekæmpelse af ensomhed**

Resumé: *Der er stigende fokus på ensomhed, og det er godt. Senest har regeringen afsat 400 mio. kr. til bl.a. at mindske ensomhed blandt ældre. Mennesker med handicap, viser undersøgelser, er dog en særlig udsat gruppe, hvad angår ensomhed. Der er derfor behov for at afsætte 60 mio.kr. i puljemidler til en indsats målrettet bekæmpelse af ensomhed blandt mennesker med handicap.*

**Baggrund**

Der er en stigende erkendelse af, at velfærd skabes og opstår mellem mennesker. Og at det er nødvendigt med et bredere fokus på mental sundhed og forebyggelse af mistrivsel, isolation og psykisk sårbarhed.

Ensomhed er en subjektiv følelse, der udspringer af savnet af meningsfulde sociale relationer og en følelse af manglende nærhed og samhørighed med andre.[[1]](#footnote-1)

Der er en række faktorer, der øger risikoen for at føle sig ensom. Samlivsstatus, helbredstatus og handicap og arbejdsmarkedstilknytning er nogle af dem.

Ca. 350.000 voksne danskere at føler sig ensomme.[[2]](#footnote-2) Mange ældre føler sig alene, men hovedparten af målgruppen er under 65 år.

Fx føler knap 18 % af førtidspensionisterne sig ofte uønskede alene.[[3]](#footnote-3)

Regeringen har meldt ud, at den vil afsætte 400 mio.kr. i alt i perioden 2019-22 til bl.a. at understøtte kommunernes arbejde med at opspore og bekæmpe ensomhed blandt ældre.

**Problem**

Ensomhed er skyld i godt 2.200 ekstra dødsfald. Personer, der er ensomme, lever i gennemsnit seks måneder kortere end personer, der ikke er ensomme.[[4]](#footnote-4)

Mennesker med handicap er en særlig udsat gruppe. Et handicap kan føre til social mistrivsel og social isolation. Ensomhed kan forringe livskvaliteten og gå ud over helbredet. I værste tilfælde ender det med for tidlig død.

I et samfundsøkonomisk perspektiv fører ensomhed til øget træk på sundhedsvæsenet og sociale ydelser.[[5]](#footnote-5)

40 % af dem med et større psykisk handicap (angst, depression mv.) føler sig ensomme ofte eller meget ofte.

Ca. 23 % af dem med et større fysisk handicap føler sig ensomme ofte eller meget ofte.

Til sammenligning føler kun ca. 8 % af dem uden handicap sig ofte eller meget ofte alene.

**Løsning**

Der afsættes en pulje på 60 mio.kr. over fire år til at bekæmpe ensomhed blandt mennesker med handicap.

Det kan enten ske ved at udvide målgruppen for puljen til ensomme ældre nævnt ovenfor til også at omfatte mennesker med handicap. Eller ved at oprette en særskilt pulje.

Formålet med puljen skal være at understøtte kommunernes indsats med at opspore og bekæmpe ensomhed blandt mennesker med handicap.

Puljen tænkes at støtte initiativer med følgende formål:

Vær med-klippekort: Kommunerne kan søge midler fra puljen til at tilbyde et Vær med-klippekort til ensomme mennesker med handicap, der modtager hjælp efter udvalgte paragraffer i serviceloven (fx § 85).

Klippekortet kan bruges til ekstra hjælp til ledsagelse til fx aktiviteter eller tilbud i frivillige foreninger og det øvrige civilsamfund med det formål at hjælpe ældre ud af ensomhed og styrke deres netværk og sociale liv. Klippekortet kan også bruges til, at medarbejdere (fx hjemmevejledere) giver sig god tid til at vejlede borgerne (fx modtagere af specialpædagogisk støtte) om de kommunale eller frivillige tilbud og aktiviteter, som sigter mod at løfte borgere ud af ensomheden.

Sociale aktiviteter: Kommunerne kan søge midler til aktiviteter, der styrker netværket hos ensomme mennesker med handicap.

Det kan være støtte til opstart af cafeer for ensomme mennesker med handicap, ordninger med besøgsvenner og frivillignetværk, indsatser for at opspore og motivere ensomme borgere mv.

Indsatserne bør involvere civilsamfundet, herunder mennesker med handicap der gerne vil hjælpe andre mennesker med handicap.

1. Mathias Lasgaard: ”Ensom blandt andre. En psykologisk undersøgelse af ensomhed hos unge i Danmark” (2006). [↑](#footnote-ref-1)
2. Folkebevægelsen mod Ensomhed, <http://modensomhed.dk/#sektion5> [↑](#footnote-ref-2)
3. Danskernes sundhed. Den nationale sundhedsprofil 2017”. Sundhedsstyrelsen (2018), s. 110, tabel 6.2. [↑](#footnote-ref-3)
4. ”Danskernes sundhed. Den nationale sundhedsprofil 2017”. Sundhedsstyrelsen (2018), s. 107. [↑](#footnote-ref-4)
5. Se henvisninger i Anna Amilon m.fl.: ”Personer med handicap. Hverdagsliv og levevilkår 2016”, s.75, VIVE (2017). Tallene om ensomhed og handicap stammer også herfra (s. 76). [↑](#footnote-ref-5)